MT Il-Ġurnal Uffiċjali tal-Unjoni Ewropea C 305/3

Konklużjonijiet tal-Kunsill tat-8 ta' Ġunju 2010 dwar “Azzjoni biex jitnaqqas il-konsum tal-melħ mill-popolazzjoni għal saħħa aħjar” – Adozzjoni tal-konklużjonijiet

2010/C 305/04

IL-KUNSILL TAL-UNJONI EWROPEA

1. IFAKKAR

(a) Fl-Artikolu 168 tat-Trattat dwar il-Funzjonament tal-Unjoni Ewropea (UE) (1), li jiddikjara li għandu jiġi żgurat livell għoli ta' protezzjoni tas-saħħa tal-bniedem fid-definizzjoni u l-implimentazzjoni tal-linji politiċi u l-attivitajiet kollha tal-UE, u jipprevedi li l-azzjoni tal-UE għandha tikkumplimenta l-linji politiċi nazzjonali u tkun diretta lejn it-titjib tas-saħħa pubblika, il-prevenzjoni tal-infirmità u l-mard tal-bniedem, u li tevita sorsi ta' periklu għas-saħħa tal-bniedem,

(b) ir-Riżoluzzjoni tal-Parlament Ewropew tat-12 ta' Lulju 2007 dwar l-azzjoni biex jiġi trattat il-mard kardjovaskulari (2), li tappella lill-Istati Membri biex ikomplu jiżviluppaw il-pjani ta' azzjoni tagħhom dwar determinanti tas-saħħa relatati mal-istil ta' ħajja biex jiġu promossi stili ta' ħajja sana, u lill-Kummissjoni biex tinkoraġġixxi inizjattivi u kollaborazzjoni mal-partijiet kollha interessati li għandhom l-għan li jippromwovu saħħa kardjovaskulari aħjar bħala prevenzjoni tal-obeżità u l-pressjoni għolja u l-komplikazzjonijiet relatati magħhom,

(c) il-Pjan ta' Azzjoni tal-Organizzazzjoni Dinjija tas-Saħħa (WHO) 2008-2013 għall-Istrateġija Globali għall-Prevenzjoni u l-Kontroll tal-Mard li Ma Jitteħidx (3), li jeħtieġ tnaqqis fil-livell ta' espożizzjoni ta' individwi u popolazzjonijiet għal-fatturi ta' riskju komuni modifikabbli għall-mard li ma jitteħidx u d-determinanti tiegħu, filwaqt li fl-istess ħin jimmira għat-tisħiħ tal-kapaċità tal-individwi u l-popolazzjonijiet li jagħmlu għażliet aħjar u jsegwu stili ta' ħajja tajbin għas-saħħa,

(d) il-Konklużjoniet tal-Kunsill tas-6 ta' Diċembru 2007 (4) dwar il-White Paper tal-Kumissjoni dwar strateġija għall-Ewropa dwar kwistjonijiet ta' saħħa relatati man-nutriment, il-ħxuna u l-obeżità, li jistabbilixxu approċċ integrat tal-UE biex jikkontribwixxi għat-tnaqqis ta' mard minħabba n-nutriment ħażin, il-ħxuna, u l-obeżità; dawn il-Konklużjonijiet tal-Kunsill laqgħu l-proposta fil-White Paper biex l-Istati Membri jikkunsidraw it-tnaqqis tal-melħ bħala l-ewwel prijorità għal diskussjoni fil-Grupp ta' Livell Għoli tal-Kummissjoni dwar in-nutriment u l-attività fiżika (Grupp ta' Livell Għoli) u appella lill-Istati Membri biex jappoġġaw attivitajiet immirati għar-riformulazzjoni tal-ikel biex jitnaqqsu l-livelli tal-melħ, ix-xaħam saturat, u l-aċidi tax-xaħam “trans”, iz-zokkor miżjud u d-densità ta' enerġija, minħabba r-rwol li għandhom dawn l-elementi fl-iżvilupp tal-mard li ma jitteħidx, il-ħxuna u l-obeżità,

(e) il-forum u l-laqgħa teknika tad-WHO dwar it-tnaqqis tal-konsum tal-melħ mill-popolazzjonijiet, li saru f'Pariġi mill-5 sas-7 ta' Ottubru 2006 (5), fejn ir-rabta bejn il-konsum eċċessiv ta' melħ u s-saħħa kienet riveduta u fejn ingħataw rakkomandazzjonijiet lill-Istati Membri u lil partijiet interessati oħra dwar kif jitnaqqas il-konsum tal-melħ fil-popolazzjonijiet bil-għan għall-perijodu fit-tul tal-prevenzjoni ta' mard li ma jitteħidx,

(f) l-opinjonijiet xjentifiċi tal-Awtorità Ewropea dwar is-Sigurtà tal-Ikel li jiddikjaraw li l-konsum ta' kuljum ta' sodju (3-5 g sodju, madwar 8-11 g melħ) mill-biċċa l-kbira tal-Ewropej jeċċedi wisq il-konsum rakkomandat ta' kuljum u li s-sors prinċipali ta' sodju fid-dieta hu l-ikel pproċċessat b'madwar 70-75 % tal-konsum totali (6);

2. JIKKUNSIDRA

(a) li, skont l-Istatisitika Ewropea dwar il-Mard Kardjovaskulari tal-2008 (7), il-mard kardjovaskulari jikkawża kważi nofs l-imwiet kollha, jiġifieri 42 %, fl-UE, responsabbli għal aktar minn 2.0 miljuni mwiet, u li l-ispiża totali tal-mard kardjovaskulari laħqet EUR 192 biljun fl-EU fl-2006; madwar 57 % ta' dan it-total kien minħabba l-ispejjeż tal-kura tas-saħħa, 21 % minħabba t-telf ta' produttività u 22 % minħabba l-kura informali ta' persuna li jsofru mill-mard kardjovaskulari,

(b) li, skont l-estimi tad-WHO, il-pressjoni għolja sistolika hija kawża tal-mewt minn mard kardjovaskulari, responsabbli għall-51 % ta' puplesiji u 45 % ta' mwiet minn mard tal-qalb iskematiku (8),

(c) li l-bidliet fl-istruttura demografika ta' l-UE jirrikjedu li n-nies jaħdmu aktar fit-tul filwaqt li l-indeboliment minħabba pressjoni għolja u mard kardjovaskulari għandu effett negattiv fuq is-suq tax-xogħol (9),

(d) li hemm evidenza xjentifika soda li l-konsum għoli attwali tal-melħ fl-Ewropa kollha hu fattur prinċipali li jżid il-pressjoni u b'hekk il-mard kardjovaskulari, u li jista' wkoll ikollu effetti dannużi diretti, apparti l-effett tiegħu fuq il-pressjoni, billi jżid ir-riskju ta' puplesija, l-ipertrofi ventrikolari tax-xellug u l-mard tal-kliewi (10),

(e) li biex tiġi indirizzata din l-isfida, jenħtieġu miżuri tanġibbli u koordinati, bħas-sensibilizzazzjoni tal-pubbliku dwar il-problema u t-tnaqqis tal-melħ fl-ikel

(f) li l-monitoraġġ tal-progress fuq bażi fit-tul hu essenzjali, peress li l-eżiti f'termini ta' konsum mnaqqas tal-melħ u l-piż tal-mard relatat ser idumu biex jidhru;

3. JISSOTTOLINJA li jenħtieġ approċċ komprensiv biex tiġi indirizzata l-isfida, li għandu jinkludi d-data nazzjonali dwar il-konsum attwali tal-melħ, azzjonijiet ta' sensibilizzazzjoni tal-pubbliku, attivitajiet dwar ir-riformulazzjoni biex jitnaqqas il-livell ta' melħ fl-ikel u proċess ta' monitoraġġ u evalwazzjoni;

4. JILQA' l-attivitajiet u l-progress li saru fl-ewwel sentejn ta' ħidma tal-Grupp ta' Livell Għoli, billi jiġi żgurat l-iskambju ta' informazzjoni dwar l-inizjattivi ta' politika u l-iżvilupp ta' azzjonijiet kkoordinati;

5. JILQA' l-fatt li qafas volontarju Ewropew għall-inizjattivi nazzjonali dwar il-melħ (11) ġie żviluppat biex jappoġġa u jirrinforza l-pjani ta' azzjoni nazzjonali biex jiġu implimentati rakkomandazzjonijiet nazzjonali jew tad-WHO;

6. JILQA' l-azzjonijiet ta' riformulazzjoni li diġà ttieħdu mill-Istati Membri u l-appoġġ mogħti lil dawn l-azzjonijiet mill-produtturi tal-ikel, il-bejjiegħa bl-imnut, ir-ristoranti u l-fornituri tal-ikel (caterers), b'kont meħud tal-fatt li l-ikel ipproċċessat, inklużi l-prodotti artiġanali, huwa responsabbli għal madwar 70-75 % tal-konsum totali tal-melħ;

7. JAPPOĠĠA l-ambizzjoni maqbula fil-Grupp ta' Livell Għoli biex jitnaqqas il-livell tal-melħ fl-ikel;

8. JENFASIZZA li hemm ħtieġa li jiġi żgurat li approċċi nazzjonali dwar it-tnaqqis tal-melħ jitfasslu b'tali mod li jintlaħqu l-gruppi soċjoekonomiċi kollha tas-soċjetà inkluż l-ikel fil-medda kollha tal-prezzijiet;

9. JISSOTTOLINJA li hemm ħtieġa li tiġi kkunsidrata d-dimensjoni transnazzjonali tal-attivitajiet ta' riformulazzjoni tal-melħ u r-rwol li l-fora eżistenti ta' partijiet multipli interessati, bħall-Pjattaforma ta' Azzjoni tal-UE dwar Dieta, Attività Fiżika u Saħħa (12), jista' jkollhom f'dan l-approċċ;

10. JENFASIZZA r-rwol importanti tal-ittikkettar tal-ikel bħala mezz li jipprovdi informazzjoni viżibbli, ċara u li tiftiehem faċilment mill-konsumaturi, biex ikunu jistgħu jagħżlu l-prodotti b'anqas melħ. Dwar din il-kwistjoni, jikkunsidra li l-Grupp ta' Livell Għoli ddeċieda li juża t-terminu “melħ” pjuttost milli “sodju”, li hu n-nutrient reali fil-mira tal-inizjattivi, peress li t-terminu “melħ” jiftiehem aħjar u hu l-forma prinċipali li fiha s-sodju jinżied mal-ikel;

11. JENFASIZZA l-ħtieġa li jiġu sorveljati l-attivitajiet dwar ir-riformulazzjoni tal-prodotti, dwar is-sensibilizzazzjoni tal-pubbliku u dwar il-konsum tal-melħ mill-popolazzjoni biex tkun tista' ssir evalwazzjoni regolari u biex jiġu riveduti l-politiki u l-azzjonijiet u għad-disseminazzjoni tas-sejbiet fost udjenza usa';

12. JILQA' l-ħidma tan-Netwerk Ewropew ta' Azzjoni dwar il-Melħ, li kien stabbilit mir-Renju Unit wara appelli mil-WHO biex jiġu stabbiliti netwerks tal-Istati Membri biex jipprovdu opportunitajiet għall-iskambju ta' informazzjoni u gwida u kompetenza teknika dwar l-aspetti differenti ta' strateġiji għat-tnaqqis tal-melħ;

13. JAPPELLA lill-Istati Membri biex isaħħu jew jiżviluppaw, jekk mhux implimentati diġà, politiki nazzjonali kkoordinati u sostenibbli ta' alimentazzjoni, inklużi programmi ta' tnaqqis tal-melħ, biex il-konsum tal-melħ jitnaqqas għal livell adatt, inklużi:

(a) l-istabbilment ta' għanijiet u objettivi realistiċi, skont il-livell ta' konsum tal-melħ mill-popolazzjoni fil-mument li jsiru dawn il-politiki, u limiti ta' żmien fattibbli biex jintlaħqu dawn l-għanijiet,

(b) is-sensibilizzazzjoni tal-pubbliku dwar il-benefiċċji għas-saħħa mill-konsum ta' livelli adatti tal-melħ u l-azzjonijiet li jistgħu jittieħdu biex jitnaqqas il-konsum, u l-inkoraġġiment tal-professjonist tas-saħħa biex jipprovdu l-informazzjoni dwar il-ħtieġa tat-tnaqqis tal-melħ fid-dieta,

(c) l-inkoraġġiment tal-produtturi u l-fornituri tal-ikel biex issaħħu l-azzjonijiet ta' riformulazzjoni biex jinkiseb l-ogħla tnaqqis possibbli ta' melħ fl-ikel u l-ikliet fis-suq,

(d) il-ġbir ta' informazzjoni rilevanti u komparabbli dwar il-konsum tal-melħ mill-popolazzjoni u l-livelli tal-melħ fil-kontributuri prinċipali tal-ikel għad-dieta nazzjonali, biex jiġi sorveljat u evalwat il-progress tal-politiki nazzjonali dwar it-tnaqqis tal-melħ,

(e) l-għoti tal-appoġġ tagħhom għall-qafas tal-UE għall-inizjattivi nazzjonali dwar il-melħ biex jitnaqqas il-konsum tal-melħ;

14. JAPPELLA lill-Kummissjoni

(a) biex tkompli l-approċċ sistematiku tagħha biex titratta l-konsum għoli tal-melħ fil-livell Ewropew bl-implimentazzjoni tal-qafas tal-UE dwar it-tnaqqis tal-melħ, b'kont meħud tal-ħidma tal-organizzazzjonijiet internazzjonali rilevanti, speċjalment d-WHO,

(b) biex tipprovdi appoġġ sod kontinwat għall-isforzi tal-Istati Membri biex jissaħħu, jiġu sostnuti jew jiġu żviluppati inizjattivi nazzjonali bil-għan li jinkisbu livelli adatti ta' konsum tal-melħ,

(c) biex tidentifika regolarment mal-Istati Membri l-livelli ta' melħ l-aktar baxxi li qed jinkisbu attwalment fil-livell tal-UE fil-kategoriji u s-sottokategoriji tal-ikel differenti li normalment jirrappreżentaw is-sorsi prinċipali tal-melħ fid-dieti medji, bħala għodda biex jiġi identifikat x'inhu teknikament fattibbli f'kull kategorija,

(d) biex tappoġġa l-attivitajiet ta' riformulazzjoni tal-ikel imwettqa mill-Istati Membri u l-produtturi u l-fornituri tal-ikel, u biex tesplora u tidentifika l-mekkaniżmi u l-għodod li ser jinkoraġġixxu lill-industrija tal-ikel biex tkompli bil-progress dwar it-tnaqqis tal-livelli tal-melħ fl-ikel,

(e) biex issaħħaħ il-kollaborazzjoni mal-partijiet interessati li jkollhom interess, fil-Pjattaforma għal Azzjoni tal-UE dwar Dieta, Attività Fiżika u Saħħa, speċjalment għall-promozzjoni tal-azzjonijiet ta' riformulazzjoni biex jitnaqqas il-livell tal-melħ fl-ikel,

(f) biex tirrapporta regolarment dwar il-progress tal-attivitajiet tal-Kummissjoni biex jiġi implimentat il-qafas tal-UE dwar it-tnaqqis tal-melħ. Ir-rapporti ta' progress għandhom jinkludu l-eżiti tad-diskussjonijiet u l-laqgħat li saru mal-kumpanniji li jinnegozjaw tul il-fruntieri nazzjonali kollha jew korpi/setturi professjonali Ewropej u valutazzjoni tar-rispons mill-partijiet interessat differenti li ġew involuti. Ir-rapporti ta' progress għandhom jinkludu wkoll valutazzjoni tal-impatt tal-attivitajiet tal-UE u l-impatt tal-attivitajiet irrappurtati mill-Istati Membri individwali,

(g) biex tanalizza s-sitwazzjoni u l-azzjonijiet meħuda fl-UE u l-Istati Membri tagħha u tirrapporta s-sejbiet fl-2012.

(1) ĠU C 115, 9.5.2008, p. 47.

(2) http://www.europarl.europa.eu/sides/getDoc.do?type=TA&reference=P6-TA-2007-0346&language=MT&ring=B6-2007-0277

(3) http://www.who.int/nmh/publications/9789241597418/en/

(4) 15612/07.

(5) http://www.who.int/dietphysicalactivity/reducingsaltintake_EN.pdf

(6) Opinjonijiet Xjentifiċi tal-Panel dwar Prodotti Dietetiċi, Nutriment u Allerġiji fuq talbiet mill-Kummissjoni rigward:

(a) il-Livell ta' Konsum Massimu Tollerabbli tas-Sodju (adottata fil-21 ta' April 2005). http://www.efsa.europa.eu/en/scdocs/doc/nda_opinion_ej209_sodium_v2_en1,5.pdf

(b) ir-reviżjoni tal-ittikettjar tal-valuri ta' referenza għal elementi nutrittivi magħżula (adottata fit-13 ta' Marzu 2009).http://www.efsa.europa.eu/en/scdocs/doc/nda_op_ej1008_labelling_reference_intake_values_en.pdf

(7) European Cardiovascular Disease Statistics, 2008 edition. European Heart Network.

(8) Risjki tas-Saħħa Globali, il-Mortalità u l-piż ta' mard riżultat ta' riskju maġġuri magħżul. WHO 2009. http://whqlibdoc.who.int/publications/2009/9789241563871_eng.pdf

(9) Kanavos P, Östergren J, Weber MA et al. High blood pressure and health policy. New York Ruder Finn, Inc., 2007.

(10) FJ He and GA Mac Gregor. A comprehensive review on salt and health and current experiences of worldwide salt reduction programmes. Journal of Human Hypertension (2009 23, 363-384.)

(11) http://ec.europa.eu/health/archive/ph_determinants/life_style/nutrition/documents/salt_initiative.pdf

(12) http://ec.europa.eu/health/ph_determinants/life_style/nutrition/platform/platform_en.htm